
PARLAMENTUL ROMÂNIEI

CAMERA DEPUTAŢILOR

COMISIA PENTRU ÎNVĂŢĂMÂNT,

ŞTIINŢĂ, TINERET ŞI SPORT

Bucureşti, 26 mai 2004

Nr.29/158

RAPORT

asupra proiectului de Lege privind acordarea unui ajutor financiar în vederea stimulării achiziţionării de calculatoare

1. În conformitate cu prevederile art.89 din Regulamentul Camerei Deputaţilor cu modificările şi completările intervenite prin Hotărârea Camerei Deputaţilor nr.23/2003 cu adresa nr.P.L.X-287 din 10 mai 2004, Comisia pentru învăţământ, ştiinţă, tineret şi sport a primit spre dezbatere şi avizare proiectul de Lege privind acordarea unui ajutor financiar în vederea stimulării achiziţionării de calculatoare. Proiectul de lege a fot avizat de Comisia pentru buget, finanţe şi bănci, Comisia pentru tehnologia informaţiei şi comunicaţiilor, Comisia juridică, de disciplină şi imunităţi, precum şi de către Consiliul Legislativ. 

În luna iunie a anului 2001 România a devenit parte a planului de acţiuni eEurope+ ce prevedea acţiuni comune pentru toate statele candidate în vederea integrării acestora în societatea informaţională europeană.Având în vedere că includerea într-o societate informaţională europeană necesită în special accesul elevilor şi studenţilor la tehnologia informaţiei, la calculator şi la internet, Guvernul României a decis adoptarea de măsuri pentru sprijinirea familiilor cu copii, elevi sau studenţi, cu venituri brute lunare sub 1.500.000 lei pe membru de familie, în scopul achiziţionării de calculatoare personale.

Ţinând cont atât de faptul că elevii şi studenţii de azi reprezintă viitoarea forţă de muncă, precum şi de faptul că Europa şi-a propus să devină până în anul 2010 cea mai dinamică economie bazată pe cunoaştere, integrarea României în Uniunea Europeană înseamnă şi o populaţie capabilă să muncească şi să trăiască la standardele Uniunii Europene.

Ajutorul financiar acordat reprezintă echivalentul a 200 de euro pentru un calculator, fără a depăşi valoarea calculatorului achiziţionat. Ajutorul financiar se acordă beneficiarilor prin intermediul unităţilor de învăţământ preuniversitar şi superior de stat şi particular acreditat.

Pentru anul 2005 Ministerul Finanţelor Publice va stabili modul de integrare în cadrul cheltuielilor bugetare a ajutorului financiar acordat prin prezentul act normativ.

2. Proiectul de lege face parte din categoria legilor ordinare, potrivit prevederilor art.73 din Constituţia României.

3. La lucrările Comisiei au fost prezenţi un număr de 17 deputaţi, din totalul de 26 membri ai Comisiei. La dezbaterea proiectului au participat ca invitaţi, în conformitate cu prevederile art.51 şi 52 din Regulamentul Camerei Deputaţilor: Adriana Ţicău şi Eugen Dogariu, secretari de stat în Ministerul Comunicaţiilor şi Tehnologia Informaţiei şi Irinel Chiran, secretar de stat în Ministerul Educaţiei şi Cercetării.

4. Potrivit art.75 din Constituţia României, proiectul de lege este de competenţa decizională a Camerei Deputaţilor.

5. În urma dezbaterii, în şedinţa din data de 25 mai 2004, Comisia, cu 16 voturi pentru şi o abţinere, propune admiterea proiectului de lege în forma adoptată de Senat.

